19810120

Регламент (ЕИО) № 348/81 на Съвета

от 20 януари 1981 година

относно общите правила за внос на продукти от китове и други китоподобни

СЪВЕТЪТ НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската икономическа общност, и по-специално член 235 от него,

като взе предвид Регламент № 136/66/ЕИО на Съвета от 22 септември 1966 г. за установяване на обща организация на пазара на масла и мазнини [1], последно изменен с Регламент (ЕИО) № 1917/80 [2], и по-специално член 3, параграф 1 от него,

като взе предвид Регламент (ЕИО) № 827/68 на Съвета от 28 юни 1968 г. за общата организация на пазара на определени продукти, изброени в приложение II към Договора [3], последно изменен с Регламент (ЕИО) № 1117/78 [4], и по-специално член 2, параграф 1 от него,

като взе предвид предложението на Комисията [5],

като взе предвид становището на Европейския парламент [6],

като взе предвид становището на Икономическия и социален комитет [7],

като има предвид, че запазването на китоподобните видове налага ограничителни мерки на международната търговска размяна; като има предвид, че такива мерки трябва да се вземат на равнище Общност при спазване на международните задължения на Общността;

като има предвид, че до приемането на равнище Общност на по-общи мерки за контрола на търговията с видове от дивата флора и фауна следва на първо време вносът на основните продукти, получени от китоподобни видове, да се подчинява на разрешително за внос, като се запазва също възможността за разширяване на списъка на тези продукти; като има предвид, че с оглед да се изясни състоянието може да е полезно да се констатира, че до това евентуално разширяване държавите-членки са компетентни, при спазване на Договора, да вземат мерки за защита на видовете във връзка с вноса на продукти, необхванати от настоящия регламент; като има предвид, че компетентните органи издават разрешителните само след като са се уверили, че въпросните продукти няма да се използват за търговски цели,

ПРИЕ НАСТОЯЩИЯ РЕГЛАМЕНТ:

Член 1

1. Считано от 1 януари 1982 г. внасянето в Общността на продуктите, посочени в приложението, се подчинява на представянето на разрешително за внос. Разрешително не се издава на продукти, предназначени за търговски цели.

2. До 1 юли 1981 г. държавите-членки нотифицират на Комисията списъка и адресите на компетентните органи за издаването на разрешителните за внос, посочени в параграф 1. Комисията незабавно уведомява за това останалите държави-членки.

Член 2

1. Създава се Комитет за продуктите от китоподобни, по-долу наричан "комитет", състоящ се от представителите на държавите-членки и председателстван от представител на Комисията.

Комитетът приема свой процедурен правилник.

Той може да разглежда всички въпроси във връзка с прилагането на настоящия регламент, включително въпроса за контрола, поставен му от председателя било по негова инициатива, било по молба на представителя на държава-членка.

2. Условията и редът за прилагане на настоящия регламент са определени съгласно следната процедура:

а) представителят на Комисията представя на комитета проект на разпоредбите за приемане. Комитетът дава своето становище по този проект в срок, който председателят може да определя в зависимост от спешността на съответния въпрос. Той се произнася с мнозинство от четиридесет и пет гласа, като гласовете на държавите-членки са подложени на претеглянето, предвидено в член 148, параграф 2 от Договора. Председателят не гласува;

б) Комисията приема предвидените разпоредби, когато те са в съответствие със становището на комитета;

в) когато предвидените разпоредби не са в съответствие със становището на комитета или при липсата на становище Комисията незабавно представя на Съвета предложение за разпоредбите за приемане. Съветът взема решение с квалифицирано мнозинство. Ако след изтичането на три месеца, считано от сезирането на Съвета, същият не е взел решение, предлаганите разпоредби се приемат от Комисията.

Член 3

1. Комисията представя на Съвета в най-кратки срокове доклад за възможността да се пристъпи към разширяване на списъка на продуктите, приложен към настоящия регламент, както и за възможностите за контрол на спазването на неговите разпоредби, заедно с предложения, в зависимост от случая.

2. Съветът, като се произнася с квалифицирано мнозинство по предложението на Комисията, може да реши да се разшири списъкът, посочен в параграф 1.

3. До вземането на такова решение държавите-членки могат, при спазване на Договора, да вземат мерки за защита на видовете във връзка с продуктите от китоподобни, необхванати от настоящия регламент.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на 20 януари 1981 година.

За Съвета

Председател

Ch. A. Van Der Klaauw

[1] ОВ 172, 30.9.1966 г., стр. 3025/66.

[2] ОВ L 186, 19.7.1980 г., стр. 1.

[3] ОВ L 151, 30.6.1968 г., стр. 16.

[4] ОВ L 142, 30.5.1978 г., стр. 1.

[5] ОВ С 121, 20.5.1980 г., стр. 5.

[6] ОВ С 291, 10.11.1980 г., стр. 46.

[7] ОВ С 300, 18.11.1980 г., стр. 13.

--------------------------------------------------

19810120

ПРИЛОЖЕНИЕ

№ в Общата митническа тарифа | Наименование на стоките |

ex 02.04 C | Месо и карантия от китоподобни, прeсни, охладени или замразени |

ex 02.06 С | Месо и карантия от китоподобни, осолени или в саламура, сушени или пушени |

ex 05.09 | Балени от китове и подобни животни, необработени или само подготвени, но неизрязани в определена форма, включително космите и отпадъците от тези продукти |

ex 05.15 B | Месо и карантия от китоподобни, негодни за консумация от човека |

ex 15.04 | Мазнини и масла от китоподобни, дори рафинирани |

ex 15.08 | Масла от китоподобни, варени, оксидирани, дехидратирани, сулфурирани, порести или полимеризирани с топлина във вакуум или в инертен газ, или изменени по друг начин |

ex 15.12 | Мазнини и масла от китоподобни, изцяло или напълно хидрогенирани или втвърдени чрез всякакъв процес, дори рафинирани, но не обработени допълнително |

15.15 А | Спермацет, суров, пресован или рафиниран, дори изкуствено оцветен |

ex 16.03 | Екстракти и сокове от месо на китоподобни |

ex 23.01 А | Брашна и прахове от месо и карантия на китоподобни, негодни за храна на човека |

ex глава 41 | Кожи, обработени с масло от кит или от други китоподобни, дори изменени |

Всички продукти, изброени по долу, обработени с масло от кит или от други китоподобни, дори изменени, или изработени от кожи, обработени със същото масло: |

ex глава 42 | Кожени изделия; седларски и сарашки артикули; пътнически артикули, ръчни чанти и подобни артикули |

ex глава 43 | Кожухарски кожи и изделия от тях |

ex глава 64 | Обувки, гети и подобни артикули; части от тези продукти |

--------------------------------------------------